Soveel studente deur NSFAS befondsDr. Blade Nzimande. Foto: GCIS Blade Nzimande, minister van hoër onderwys en opleiding, het Maandagoggend in ’n mediaverklaring gesê meer as twee miljoen studente is sedert 2013 deur die nasionale finansiëlehulpskema vir studente (NSFAS) gesteun. Nzimande het bekend gemaak dat die studente wat hulp ontvang het aan openbare universiteite en tegniese en beroepsgerigte opleidingskolleges (TVET) studeer het. “Daar word ook beoog om die besluitnemingsproses rakende finansiering vir die huidige akademiese jaar aan die einde van hierdie maand (April 2017) af te handel – met 123 332 studente wat reeds ondersteuning ontvang,” het Nzimande gesê. Nzimande meen dit is belangrik om daarop te let dat hierdie syfers sal toeneem na afloop van alle hangende finansieringsbesluite. Hy het gesê daar is maatreëls getref om die proses te bespoedig. Die aantal studente wat jaarliks ​​by universiteite deur die regering ondersteun is, was soos volg: 2013 – 194 923; 2014 – 186 150; 2015 – 178 961 en 2016 – 244 488. TVET-kolleges se befondsing is soos volg aan studente toegeken: 2013 – 220 978; 2014 – 228 642; 2015 – 235 988 en 2016 – 225 864.